香港銀仔

香港銀仔，又叫香港輔幣，係港元其中一種形式。現時香港流通嘅銀仔有$0.1、$0.2、$0.5、$1、$2、$5同埋$10。

史 
香港銀仔自1863年開始發行。1866年至1868年嘅香港銀仔係由銅鑼灣糖街嘅香港鑄幣廠鑄造，但產量少。

1997年香港主權移交之前，市面流通嘅銀仔上鑄有英皇頭像，曾經一度成為收藏對象。1993年起，政府逐漸收回舊銀仔，以背面有香港市花洋紫荊嘅新銀仔代替，並推出俗稱「金銀閏」嘅10蚊銀。但英女皇頭銀仔重用得，同新銀仔一齊流通。1997年曾經鑄造一批以上七種幣值嘅紀念幣。

1997年，香港通用嘅電子收費系統八達通面世，並迅速普及，令銀仔使用量大跌。因此，自1999年至2011年間，香港就再冇出新銀仔，相隔14年後，直至2012年就重新推出5蚊銀仔。

家下重用得嘅香港銀仔 
1毫：1982年或以後出嘅
2毫：1975年或以後出嘅
5毫：1977年或以後出嘅
1蚊：1978年或以後出嘅
2蚊：1975年或以後出嘅
5蚊：1980年或以後出嘅
10蚊：1994年或以後出嘅

面值 
1文：等於千分之一蚊。1863年至到1865年間出，10文錢等於1仙。
1千：只係喺1866年出，同1文錢一樣。
1仙：等於百分之一蚊。1863年至到1941年間出，戰後俾一仙銀紙取代
5仙：1863年至到1979年間出，由1935年起，由以往嘅銀，改為鎳、鎳-銅或鎳-黃銅。最後嘅5仙銀仔係喺1988年推出，1989年停用。港幣5仙俗稱斗零。
1毫：等於十分之一蚊。1863年起出到家下，1935年改以鎳鑄造，1948年改由黃銅-鎳合金鑄造，1982年體積縮細，1984年俾新一批1毫銀仔取代，1994年改由黃銅鍍鋼鑄造。
2毫：1866年開始出，由銀鑄造，出到1905年。1975年起再出返，波浪形設計。
5毫：1866年開始出，當時叫「半圓」，由銀鑄造，出到1905年。1951年起再出返，以紅銅-鎳合金鑄造，1977年改由黃銅-鎳合金鑄造，1993年改由黃銅鍍鋼鑄造。
1圓：1866年開始出，由銀鑄造，出到1868年。1960年起再出返，以紅銅-鎳合金鑄造，1978年體積縮細，曾經喺1993年試用紅銅鍍鋼鑄造，但唔係好掂，啲銀仔出現生鏽或磁化等各種問題。1994年重新以紅銅-鎳合金鑄造。
2圓：1975年開始出，波浪形設計，以紅銅-鎳合金鑄造。
5圓：1976年開始出，以紅銅-鎳合金鑄造，初時係十角形，但因為容易俾人偽造，於1980年改為鑄造圓形而又厚啲嘅，並喺銀仔邊沿加上凹坑同埋刻字。
10圓：1994年至到1995年間出，外層以紅銅-鎳合金鑄造，內層以黃銅-鎳合金鑄造，故此俗稱「金銀閏」，但因為容易俾人偽造而唔再出。

發行同埋鑄造 
現時，香港銀仔係由香港政府委託香港金融管理局負責發行。

港元
香港銀紙